Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалба изјавена од Јавното претпријатие за заловување и третман на бездомни кучиња Стационар–Лана Струмица, поднесена против Јавното претпријатие Лајка Скопје, по предметот Барање за пристап до информации од јавен карактер, на ден 29.04.2025 година, го донесе следното:

**Р Е Ш Е Н И Е**

**СЕ ЗАПИРА** постапката по Жалбата изјавена од Јавното претпријатие за заловување и третман на бездомни кучиња Стационар–Лана Струмица, поднесена против Јавното претпријатие Лајка Скопје, заведена во Агенцијата со бр.08-154 на 23.04.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Јавното претпријатие за заловување и третман на бездомни кучиња Стационар–Лана Струмица, на 25.03.2025 година, преку електронска пошта поднел Барање за пристап до информации од јавен карактер со бр.03-138/1 од 25.03.2025 година до Јавното претпријатие Лајка Скопје, со кое побарало по е-маил да му се достави електронски запис од следната информација: „ 1.Информација за бројките на третирани кучиња од 01.01.2024-31.12.2024

2. Информација за бројката на заловени, стерилизирани, вакцинирани, вратени на улица.

3. Информација за бројката на заловени, стерилизирани, вакцинирани, вдомени кучиња.

4. Информација за број на кучиња кои починале во стационар.

5. Информација за број на еутанизирани кучиња во ЈП Лајка Скопје во периодот од 01.01.2024-31.12.2024.

6. Информација за причините за еутаназија за секое куче поединечно (болест/агрсивност/друго)

7. Информација со кое средство е извршена еутаназијата.

8. Увид во спроведена набавка на средство за утаназија, количина и рок на траење за 2024 година.

9. Информација кој одлучува (наложува) да изврши еутаназија на куче.

10. Информација за број на еутанизирани кучиња во ЈП Стационар Лана во периодот од 01.01.2024-31.12.2024.

11. Информација кој и на кој начин врши одлагање на мршите на еутанизирани кучиња.

12. Информација каде се врши депонирање на мршите на еутанизираните кучиња.

13. Да се приложи документ Овластување и дозвола за депонирање на еутанизираните кучиња во за 2023 и 2024 година.

14 Капацитет на ЈП Лајка Скопје, колку боксеви располага прифатилиштето и кучиња може да престојуваат во исто време

15. Број на вработени негователи на животни.

16. Да се навдат работните позиции на другите лица (даватели на јавни услуги) вработени или ангажирани во ЈП Лајка Скопје

17. Да се наведат работните позиции на другите лица (административни службеници) вработени или ангажирани во ЈП Лајка Скопје

18. Податоци за посетени обуки на вработените одговорни за дејноста неговател и заловувач во периодот на отворањето на ЈП Лајка Скопједо 31.12.2024.

19. Линк од локацијата каде се врши јавно објавување на кучињата кои се предмет на третман.

20.Информација кое е работно време за прием на граѓани во ЈП Лајка Скопје.

21. Податок дали ЈП Лајка Скопје има соработка со Граѓански Организации и Здруженија за заштита и информација за заедничк акции во период од 01.01.2024-31,12,2024“

Имателот на информации по ова Барање не одговорил во законски предвидениот рок, по што Барателот на информации достави Жалба со бр.03-137/2 од 23.04.2025 година до Агенцијата, заведена со бр.08-154 на 23.04.2025 година.

Агенцијата, преку е-маил заведен со бр.08-154 од 23.04.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 28.04.2025 година, до Агенцијата достави е-маил заведен со бр.08-154, во кој наведува „Во прилог ви доставуваме прилозите и одговорот за пристигнатото Барање за информации од јавен карактер, кое беше пристигнато кај нас од ЈПЗБК Стационар Лана Струмица, кое им е испратено веќе од наша страна на нивната mail адреса.”

Барателот на информации на 29.04.2025 година до Агенцијата достави е-маил заведен со бр.08-154, во кој наведува дека “ Ќе ја повлечеме жалбата.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот на информации ги добил бараните информации, **но со задоцнување** и истата ја повлекол пред донесување на управен акт од второстепениот орган.

Агенцијата му укажува на Имателот на информации, дека во иднина за исти и слични барања да постапи согласно член 21 став 1 од Законот за слободен пристап до информации од јавен карактер кој гласи “Имателот на информацијата е должен веднаш да одговори по барањето на барателот, **а најдоцна во рок од 20 дена** од денот на приемот на барањето.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата